Leon van Nierop se fliekresensie: Poppie Nongena | Maroela Media
Dele van Welkom sonder krag ná torings val
Vier dood ná motor in stormwaterkanaal beland
Kinnear-moord: Killian gaan borgtog vra
Al meer waarskuwings oor tweede streng inperking
Lewis herskryf Formule Een-rekordboeke
MotoGP: Binder ploeg neer in Spanje
Leon van Nierop se fliekresensie: Poppie Nongena
Poppie Nongena ****
Met Clementine Mosimane en Deon Nebulane
Regisseur: Christiaan Olwagen
Gehore weet reeds: wanneer Christiaan Olwagen 'n rolprent maak (dink aan Kanarie en Johnny is nie Dood nie) laat dit wenkbroue lig en lei dit dikwels tot ernstige debat. Dieselfde geld sy rolprentweergawe van Die Swerfjare van Poppie Nongena. Hierdie epiese roman is verkort tot 'n rolprent van twee ure plus en is rateltaai en konfronterend. Wees net daarvan bewus: dit gaan oor politiek en takel die foute wat die apartheidsregering destyds gemaak het sonder skroom.
Dit is nie 'n gemaklike vermaakrolprent nie, maar een wat jou dwing om te dink, wat tot introspeksie en selfondersoek lei, en wat die vraag vra: "Hoekom het mense nie geweet wat werklik destyds gebeur het nie? Moontlik as gevolg van staatsensuur?" Maar het dit gehelp om stil te bly? Die dae van stilbly is verby. Maar in hoe 'n mate het dinge verander? Is daar vandag weer nuwe en ewe ernstige probleme?
Poppie Nongena gaan oor 'n Xhosa-vrou, uitmuntend gespeel deur Clementine Mosimane, wat in die 70's besef haar pas het verval, en wat meegedeel word dat sy na 'n tuisland gestuur gaan word. Haar gesin skeur en sy beland in die middel van erge politieke geweld en brandstigting. Hoe oorleef sy?
Poppie Nongena bring hulde aan haar dapperheid, deursettingsvermoë en uiteindelike opstand. Dit is rof, moeilik, aangrypend, dikwels gewelddadig maar uiteindelik inspirerend.
Die fliek wys tans by SterKinekor en NuMetro
Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite
Meer oor die skrywer: Leon van Nierop
Leon van Nierop is 'n bekende radiopersoonlikheid, rolprentresensent, vryskutjoernalis, stemkunstenaar, skrywer van romans, radio- en TV-vervolgverhale soos Wolwedans in die skemer en Ballade vir 'n enkeling asook die draaiboeke van die rolprente geskoei op hierdie twee verhale. Hy was vier jaar lank hoof van die Rolprentakademie van die Tshwane-Universiteit van Tegnologie en tree dikwels as dosent en spreker oor rolprente op. Hy het 'n Akademie Erepenning ontvang vir sy boek oor die geskiedenis van die Afrikaanse rolprentbedryf, Daar doer in die fliek. Sy jongste boek Bloedsuier is op die rakke en hy skryf tans aan 'n nuwe roman. Sy vorige twee romans, Katelknaap (vertaal as Toy Boy) is in 2018 uitgegee. Hy skryf ook aan Maroela se radiodrama wat binnekort die lig sien, Briekaandraai,
Poppie Nongena: ''n Voorste rolprentervaring'
Leon van Nierop se fliekresensie: Bombshell
Dit laat 'n dankbare sensasie om soveel talant saam te sien. Elke lid van die hele span wat hierdie rolprent moontlik gemaak het, het voorwaar uitgeblink. Doet zo voort!